Famjinas
Famjinas (far. Fámjin, dan. Famien) – kaimas vakarinėje Suvurojaus salos dalyje, Fareruose. 2010 m. duomenimis, kaime gyveno 108 žmonės. Įsikūręs kalnų papėdėje. Aukščiausias kalnas – Glugarniras (610 m), nutolęs į šiaurę nuo Famjino. Borgarknapuro ir Borgino kalnai stūkso į pietryčius nuo kaimo. Per Oraviką eina kelias į Famjiną. Į šiaurę nuo kaimo telkšo didžiausias salos ežeras – Kirkjuvatnas (far. Kirkjuvatn 'bažnyčios ežeras'). Famjinas nutolęs 16 km nuo Tvioroirio ir 29 km nuo Vaguro. 1875 m. pastatyta Famjino bažnyčia. Bažnyčioje yra Farerų salų vėliavos („Merkið“) prototipas. Ši vėliava buvo pasiūta Jenso Oliverio Lisbergo ir kitų, kurie 1919 m. studijavo Kopenhagoje, Danijoje. Pirmą kartą „Merkið“ buvo panaudota vestuvių metu, 1919 m. birželio 22 d. 1948 m. tapo oficialia Farerų salų vėliava.